CELEX: 32014D0382
Language: el
Date: 2014-06-23 00:00:00
Title: Εκτελεστική απόφαση 2014/382/ΚΕΠΠΑ του Συμβουλίου, της 23ης Ιουνίου 2014 , για την εφαρμογή της απόφασης 2013/798/ΚΕΠΠΑ σχετικά με περιοριστικά μέτρα κατά της Κεντροαφρικανικής Δημοκρατίας

24.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 183/57
            
         ΕΚΤΕΛΕΣΤΙΚΉ ΑΠΌΦΑΣΗ 2014/382/ΚΕΠΠΑ ΤΟΥ ΣΥΜΒΟΥΛΊΟΥ
   της 23ης Ιουνίου 2014
   για την εφαρμογή της απόφασης 2013/798/ΚΕΠΠΑ σχετικά με περιοριστικά μέτρα κατά της Κεντροαφρικανικής Δημοκρατίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 31 παράγραφος 2,
   Έχοντας υπόψη την απόφαση 2013/798/ΚΕΠΠΑ του Συμβουλίου, της 23ης Δεκεμβρίου 2013, σχετικά με περιοριστικά μέτρα κατά της Κεντροαφρικανικής Δημοκρατίας (1), και ιδίως το άρθρο 2γ,
   Εκτιμώντας τα ακόλουθα:
   
               (1)
            
            
               Στις 23 Δεκεμβρίου 2013 το Συμβούλιο εξέδωσε την απόφαση 2013/798/ΚΕΠΠΑ.
            
         
               (2)
            
            
               Στις 9 Μαΐου 2014 η επιτροπή κυρώσεων, η οποία συστάθηκε σύμφωνα με την απόφαση 2127 (2013) του Συμβουλίου Ασφαλείας των Ηνωμένων Εθνών, περιέλαβε τρία πρόσωπα στον κατάλογο των προσώπων και οντοτήτων που υπόκεινται στα μέτρα των παραγράφων 30 και 32 της απόφασης 2134 (2014) του Συμβουλίου Ασφαλείας.
            
         
               (3)
            
            
               Το παράρτημα της απόφασης 2013/798/ΚΕΠΠΑ θα πρέπει, επομένως, να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα πρόσωπα που περιλαμβάνονται στο παράρτημα της παρούσας απόφασης προστίθενται στον κατάλογο του παραρτήματος της απόφασης 2013/798/ΚΕΠΠΑ.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Λουξεμβούργο, 23 Ιουνίου 2014.
      
         
            Για το Συμβούλιο
         
         
            H Πρόεδρος
         
         C. ASHTON
      
   
   
      (1)  ΕΕ L 352 της 24.12.2013, σ. 51.
   
      ΠΑΡΑΡΤΗΜΑ
      Πρόσωπα που αναφέρονται στο άρθρο 1
      1.   FRANÇOIS YANGOUVONDA BOZIZÉ
      
         ΕΠΩΝΥΜΟ: BOZIZÉ
      
         ΟΝΟΜΑ: François Yangouvonda
      
         Γνωστός ως (ψευδώνυμο): Bozize Yangouvonda
      
         ΗΜΕΡΟΜΗΝΙΑ ΓΕΝΝΗΣΗΣ/ΤΟΠΟΣ ΓΕΝΝΗΣΗΣ: 14 Οκτωβρίου 1946/Mouila, Γκαμπόν
      
         ΑΡΙΘ. ΔΙΑΒΑΤΗΡΙΟΥ/ΑΝΑΓΝΩΡΙΣΤΙΚΑ ΣΤΟΙΧΕΙΑ: Γιος του Martine Kofio
      
         ΧΑΡΑΚΤΗΡΙΣΜΟΣ/ΑΙΤΙΟΛΟΓΗΣΗ: Συμμετοχή ή συνέργεια στην τέλεση πράξεων που υπονομεύουν την ειρήνη, τη σταθερότητα ή την ασφάλεια της Κεντροαφρικανικής Δημοκρατίας: Μετά το πραξικόπημα της 24ης Μαρτίου 2013, ο Bozizé παρέσχε χρηματοδοτική και υλική στήριξη σε πολιτοφύλακες που δρουν με σκοπό να αποσταθεροποιήσουν την εν εξελίξει μεταβατική διαδικασία και να τον επαναφέρουν στην εξουσία. Ο François Bozizé, κατόπιν συνεννόησης με τους υποστηρικτές του, υποκίνησε την επίθεση της 5ης Δεκεμβρίου 2013 στο Μπανγκί. Η κατάσταση στην Κεντροαφρικανική Δημοκρατία επιδεινώθηκε ταχύτατα μετά την επίθεση που σημειώθηκε στις 5 Δεκεμβρίου 2013 στο Μπανγκί από δυνάμεις αντι-Μπαλάκα, αφήνοντας πάνω από 700 νεκρούς. Έκτοτε, συνέχισε να απεργάζεται αποσταθεροποιητικές επιχειρήσεις και να συγκεντρώνει ομάδες πολιτοφυλάκων αντι-Μπαλάκα με στόχο τη διατήρηση των εντάσεων στην πρωτεύουσα της Κεντροαφρικανικής Δημοκρατίας. Ο Bozizé επιδίωξε να αναδιοργανώσει επιμέρους μονάδες των ένοπλων δυνάμεων της Κεντροαφρικανικής Δημοκρατίας που είχαν αυτομολήσει στην επαρχία μετά το πραξικόπημα. Οι δυνάμεις που παρέμειναν πιστές στον Bozizé ενεπλάκησαν σε επιθέσεις αντιποίνων κατά του μουσουλμανικού πληθυσμού της Κεντροαφρικανικής Δημοκρατίας. Ο Bozizé ζήτησε από τις ομάδες των πολιτοφυλάκων του να συνεχίσουν τις βιαιοπραγίες κατά του σημερινού καθεστώτος και κατά των ισλαμιστών.
      2.   NOURREDINE ADAM
      
         ΕΠΩΝΥΜΟ: ADAM
      
         ΟΝΟΜΑ: Nourredine
      
         Γνωστός ως (ψευδώνυμο): Nourredine Adam, Nureldine Adam, Nourreldine Adam, Nourreddine Adam
      
         ΗΜΕΡΟΜΗΝΙΑ ΓΕΝΝΗΣΗΣ/ΤΟΠΟΣ ΓΕΝΝΗΣΗΣ: 1970/Ndele, Κεντροαφρικανική Δημοκρατία
      
         Εναλλακτική ημερομηνία γέννησης: 1969, 1971
      
         ΑΡΙΘ. ΔΙΑΒΑΤΗΡΙΟΥ/ΑΝΑΓΝΩΡΙΣΤΙΚΑ ΣΤΟΙΧΕΙΑ: 
       
      
         ΧΑΡΑΚΤΗΡΙΣΜΟΣ/ΑΙΤΙΟΛΟΓΗΣΗ: Συμμετοχή ή συνέργεια στην τέλεση πράξεων που υπονομεύουν την ειρήνη, τη σταθερότητα ή την ασφάλεια της Κεντροαφρικανικής Δημοκρατίας: Ο Noureddine είναι ένας από τους πρώτους ηγέτες της οργάνωσης ανταρτών Σελέκα. Ταυτοποιήθηκε ως στρατηγός και πρόεδρος μιας ένοπλης ομάδας ανταρτών της Σελέκα, της Κεντρικής PJCC, μιας ομάδας που είναι επίσημα γνωστή ως Συνέλευση Πατριωτών για τη Δικαιοσύνη και την Ειρήνη, όπως και με το ακρωνύμιο CPJP. Ως πρώην επικεφαλής της ομάδας «Fundamental», η οποία αποσχίστηκε από τη Συνέλευση Πατριωτών για τη Δικαιοσύνη και την Ειρήνη (CPJP/F), διατέλεσε στρατιωτικός συντονιστής της πρώην Σελέκα στις επιθέσεις της προηγούμενης εξέγερσης στην Κεντροαφρικανική Δημοκρατία που διήρκεσε από τις αρχές του Δεκεμβρίου του 2012 έως τον Μάρτιο του 2013. Χωρίς τη συμμετοχή του Noureddine, πιθανολογείται ότι η Σελέκα δεν θα μπορούσε να αποσπάσει την εξουσία από τον πρώην πρόεδρο της Κεντροαφρικανικής Δημοκρατίας François Bozizé. Μετά τον διορισμό της προσωρινής προέδρου Catherine Samba-Panza στις 20 Ιανουαρίου 2014, υπήρξε ένας από τους βασικούς αρχιτέκτονες της τακτικής υποχώρησης της πρώην Σελέκα στη Σιμπούτ με στόχο να θέσει σε εφαρμογή το σχέδιό του για τη δημιουργία μουσουλμανικού αρχηγείου στο βόρειο τμήμα της χώρας. Έδωσε επίσης ρητή εντολή στις πιστές σε αυτόν δυνάμεις να αγνοήσουν τις διαταγές της μεταβατικής κυβέρνησης και της στρατιωτικής ηγεσίας της Διεθνούς Αποστολής Υποστήριξης της Κεντροαφρικανικής Δημοκρατίας υπό Αφρικανική Ηγεσία (MISCA). Ο Noureddine έχει αναλάβει ενεργά την ηγεσία της πρώην Σελέκα, δηλ. των πρώην δυνάμεων της οργάνωσης Σελέκα που διέλυσε ο Djotodia τον Σεπτέμβριο του 2013, και διευθύνει τις επιχειρήσεις κατά χριστιανικών συνοικιών, ενώ εξακολουθεί να παρέχει σημαντική στήριξη και ηγεσία στις πρώην δυνάμεις Σελέκα που δρουν στην Κεντροαφρικανική Δημοκρατία.
      
         Συμμετοχή στον σχεδιασμό, την καθοδήγηση ή την τέλεση πράξεων που παραβιάζουν το διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, κατά περίπτωση: Μετά την επανάκτηση του ελέγχου της Μπανγκί στις 24 Μαρτίου 2013 από τους αντάρτες Σελέκα, ο Nourredine Adam διορίστηκε υπουργός Ασφάλειας και κατόπιν γενικός διευθυντής της «Άτυπης Επιτροπής για την Υπεράσπιση των Δημοκρατικών Επιτευγμάτων» (Comité extraordinaire de défense des acquis démocratiques — CEDAD, ήτοι της καταργηθείσας υπηρεσίας πληροφοριών της Κεντροαφρικανικής Δημοκρατίας). Ο Nourredine Adam χρησιμοποίησε την CEDAD ως προσωπική αστυνομία ασφάλειας, πραγματοποιώντας πολλές αυθαίρετες συλλήψεις, βασανισμούς και εκτελέσεις με συνοπτικές διαδικασίες. Επιπλέον, ο Noureddine υπήρξε ένας από τους πρωταγωνιστές της σφαγής στην Boy Rabe. Τον Αύγουστο του 2013 οι δυνάμεις Σελέκα επιτέθηκαν στην Boy Rabe, μια συνοικία της Κεντροαφρικανικής Δημοκρατίας που θεωρούνταν προπύργιο των υποστηρικτών του François Bozizé και της εθνοτικής του ομάδας. Σύμφωνα με τις πληροφορίες, στρατεύματα της Σελέκα με το πρόσχημα της αναζήτησης κρυπτών όπλων σκότωσαν μεγάλο αριθμό αμάχων και διέπραξαν βίαιες λεηλασίες. Όταν οι επιδρομές αυτές εξαπλώθηκαν και σε άλλες συνοικίες, χιλιάδες κάτοικοι κατέφυγαν στο διεθνές αεροδρόμιο, το οποίο θεωρούνταν ασφαλές μέρος λόγω της παρουσίας γαλλικών στρατευμάτων, και κατέλαβαν τον διάδρομο προσγείωσης.
      
         Συνέργεια σε ένοπλες ομάδες ή εγκληματικά δίκτυα μέσω της παράνομης εκμετάλλευσης φυσικών πόρων: Στις αρχές του 2013 ο Nourredine Adam είχε σημαντικό ρόλο στο πλαίσιο των δικτύων χρηματοδότησης των πρώην Σελέκα. Ταξίδεψε στη Σαουδική Αραβία, το Κατάρ και τα Ενωμένα Αραβικά Εμιράτα με σκοπό τη συγκέντρωση κεφαλαίων υπέρ της προηγούμενης εξέγερσης. Υπήρξε επίσης διακινητής στο πλαίσιο του δικτύου παράνομης διακίνησης διαμαντιών του Τσαντ που δρα μεταξύ Κεντροαφρικανικής Δημοκρατίας και Τσαντ.
      3.   LEVY YAKETE
      
         ΕΠΩΝΥΜΟ: YAKETE
      
         ΟΝΟΜΑ: Levy
      
         Γνωστός ως (ψευδώνυμο): Levi Yakite, Levy Yakite
      
         ΗΜΕΡΟΜΗΝΙΑ ΓΕΝΝΗΣΗΣ/ΤΟΠΟΣ ΓΕΝΝΗΣΗΣ: 14 Αυγούστου 1964/Bangui, Κεντροαφρικανική Δημοκρατία
      
         Εναλλακτική ημερομηνία γέννησης: 1965
      
         ΑΡΙΘ. ΔΙΑΒΑΤΗΡΙΟΥ/ΑΝΑΓΝΩΡΙΣΤΙΚΑ ΣΤΟΙΧΕΙΑ: Γιος του Pierre Yakété και της Joséphine Yamazon
      
         ΧΑΡΑΚΤΗΡΙΣΜΟΣ/ΑΙΤΙΟΛΟΓΗΣΗ: Συμμετοχή ή συνέργεια στην τέλεση πράξεων που υπονομεύουν την ειρήνη, τη σταθερότητα ή την ασφάλεια της Κεντροαφρικανικής Δημοκρατίας: Στις 17 Δεκεμβρίου 2013 ο Yakete διορίστηκε πολιτικός συντονιστής του νεοσχηματισθέντος Λαϊκού Κινήματος Αντίστασης για τη Μεταρρύθμιση της ομάδας αναρτών αντι-Μπαλάκα της Κεντροαφρικανικής Δημοκρατίας. Συμμετείχε άμεσα στη λήψη αποφάσεων εκ μέρους της ομάδας ανταρτών που έδρασε για την υπονόμευση της ειρήνης, της σταθερότητας και της ασφάλειας στην Κεντροαφρικανική Δημοκρατία, ιδίως την 5η Δεκεμβρίου 2013 και επέκεινα. Επιπλέον, η εν λόγω ομάδα είχε επισημανθεί ρητώς προς καταχώριση δυνάμει των αποφάσεων 2127, 2134 και 2149 για την τέλεση των συγκεκριμένων πράξεων. Ο Yakete κατηγορείται ότι διέταξε τη σύλληψη ατόμων που συνδέονταν με τη Σελέκα, υποκίνησε επιθέσεις εναντίον των επικριτών του προέδρου Bozizé και στρατολόγησε νεαρούς πολιτοφύλακες με σκοπό να επιτεθούν με μασέτες εναντίον αντιπολιτευομένων. Παραμένοντας στον κύκλο του François Bozizé και μετά τον Μάρτιο του 2013, προσχώρησε στο Μέτωπο για την Επάνοδο της Συνταγματικής Τάξης στην Κεντροαφρικανική Δημοκρατία (Front pour le Retour à l'Ordre Constitutionnel en CentrAfrique — FROCCA), με στόχο να επαναφέρει με κάθε τρόπο τον καθαιρεθέντα πρόεδρο στην εξουσία. Στο τέλος του καλοκαιριού του 2013 μετέβη στο Καμερούν και το Μπενίν, όπου επιδίωξε να στρατολογήσει άτομα για τον αγώνα κατά της Σελέκα. Τον Σεπτέμβριο του 2013 προσπάθησε να ανακτήσει τον έλεγχο των επιχειρήσεων που είχαν τεθεί υπό την ηγεσία προσκείμενων στον Bozizé μαχητών σε πόλεις και χωριά πλησίον της Μποσανγκόα. Ο Yakete φέρεται επίσης ως ύποπτος για την προώθηση της διανομής μασετών σε νέους ανέργους χριστιανούς ώστε να διευκολύνει τις επιθέσεις κατά μουσουλμάνων.